Хуабэщ инхэр щащIынущ
КъБР-м и Iэтащхьэ КIуэкIуэ Казбек лэжьыгъэ IуэхукIэ Шэджэм щIыналъэм щыIащ. ХадэхэкI щагъэкIыну ­хуабэщхэр щащIыну щIыпIэм деж дыгъуасэ къулыкъущIэхэм щагъэтIылъащ япэ мывэр.
Зи гугъу тщIы Iуэхур инвестицэ проект инщ, сом мелард 18,4-рэ и уасэу. Ар хьэзыр хъумэ, цIыху мини 2-м лэжьыгъэ IэнатIэ ягъуэтынущ, республикэ бюджетым мылъку ­хъарзынэ налогкIэ къыхилъхьэнущ.
Мэкъумэш IэнатIэщIэм и япэ ухуэныгъэхэм щIы гектар 37,6-рэ иубыдынущ, абы илъэс хъурейкIэ къагъэсэбэпыну хуабэщхэр тращIыхьынущ, цIыху 648-рэ щылэжьэнущ. А япэ Iыхьэм сом меларди 7,6-рэ текIуэдэнущ. ЕтIуанэ Iыхьэу ящIыну хуабэщхэм щIы гектар 62,4-рэ хухах, ар 2024 гъэм и кIэхэм хьэзыр хъунурэ, лажьэу ирагъэжьэнущ.
Мы проектым зи мылъку къыхэзылъхьар «Экокультура» мэкъумэш комплексырщ. Абы и генеральнэ директор Рудаков Александр дыгъуасэ республикэ унафэщIхэм я пащхьэ кърихьащ Урысейм щынэхъ ин дыдэ проектыр. Ди лъахэм лэжьэн щыщIэзыдза холдингым къалэн нэхъыщхьэу зыхуигъэувыжыр мэкъумэш ерыскъыхэкIхэр экологие и лъэныкъуэкIэ къабзэу, химие пкъыгъуэхэр ирамыхьэлIэу гъэкIынырщ.
Хуабэщхэм нэхъыбэу щIасэнур бэдрэжанхэмрэ мэ­ракIуэхэкIхэмрэщ. Ахэр илъэс хъурейкIэ ягъэкIынущ, Урысейм и щIыпIэ куэдым яшэу зэтраублэнущ, хамэ къэрал­-хэм иращэнущ. IэщIагъэлIхэм къызэралъытэмкIэ, хадэ- ­хэ­кI­хэр фIыуэ гъэкIынымкIэ Къэбэрдей-Балъкъэрым Iэмал псори щыщыIэщ.
Зи гугъу тщIы проектым КъБР-м и Правительствэр арэ-зы техъуэри, ирагъэжьащ. Нобэ КъБР-м Мэкъумэш Iэ­натIэмкIэ и министерствэмрэ инвесторымрэ зэгурыIуэныгъэ зэращIылIащ, ар ди республикэм зэрыщагъэзэщIэ- нум теухуауэ. Иджы щыщIэдзауэ ухуэныгъэ лэжьыгъэхэр йокIуэкI, хуабэщхэр зытращIыхьыну щIыр зэрагъэзахуэ. КIуэкIуэ Казбек зэрыжиIамкIэ, инвесторхэм я лэжьыгъэр зэрыщагъэпсынщIэн IэмалхэмкIэ ядэIэпыкъунущ.
«Къэбэрдей-Балъкъэрым и экономикэм дежкIэ инвес­тицэхэм мыхьэнэшхуэ яIэщ. Ар Урысейм и Президентми япэ иригъэщхэм ящыщщ. Мы проект инри щIыналъэм и экономикэм зиужьынымкIэ сэбэпышхуэ зэрыхъунум шэч хэлъкъым. ДызэдэIэпыкъумэ, фейдэ нэхъыбэ къызы­пэ­кIуэн проект нэхъ инхэр зэдэтщIыфынущ», - жиIащ КIуэкIуэ Казбек.
НэщIэпыджэ Замирэ.
